Junior Jeug | Groote Kerk
Hoe werk kategese en kinderkerk?
Ons junior jeug kategese val saam met die Kampsbaai diens op 'n Sondag 10:00. Kinders kom saam met hulle gesinne kerk toe waar ons in die erediens saam aanbid, inleidend gesels oor die tema en saam dankoffers opneem. Indien daar doop of nagmaal is, het die kinders ook deel aan daardie geleentheid. Daarna, gaan hulle saam met hul groepleiers uit waar hul dan op 'n praktiese manier dieselfde boodskap wat in die kerk gepreek word, gaan hoor.
Daar is tans die volgende groepe:
Indien jy kans sien om een of twee keer per maand 'n spesifieke groepie aan te bied (met al die materiaal wat voorsien word), kontak asb. vir Marietjie.
En wat is Huisgeloof?
Ons glo werklik in die waarde van geloofsgroei by die huis en ons glo dat die kerk ouers of voogde hierin kan ondersteun. Ons stuur dus 'n weeklikse huisgeloof boodskap uit. Dit sluit aan by die preek van die Sondag en het praktiese aktiwiteite en gespreksriglyne wat gesinne kan help om deur die loop van die week oor dieselfde temas te gesels. Dit beteken ook dat as julle dalk 'n Sondag gemis het julle op hierdie manier deel van die groter geloofsgemeenskap kan bly. As daar dan ook vir een of ander rede nie 'n diens op 'n Sondag is nie (in hierdie dae bly dit onseker), behou ons ook op hierdie manier ons ritme.
Indien jy hierdie inligting wil ontvang via whatsapp, is jy welkom om Marietjie te kontak of om die kategese registrasie vorm in te vul wat jou toegang tot al die nodige inligting sal gee.
Alhoewel ons tydens 2020 en 2021 nie kans gehad het vir kamp nie, glo ons in die waarde van 'n naweek saam weggaan, speel, leer, kuier en verhouding bou. Verhoudings is 'n besonderse waardevolle manier om Jesus te deel met kinders, en kampe is wonderlik om daardie verhoudings te bou. Ons sien dus uit daarna wanneer ons weer saam met ons kinders by Noordhoek kan gaan kamp.
Pret en plesier is 'n wonderlike manier om kinders betrokke te kry by die kerk en om geleenthede te skep waar hulle hul maatjies kan saamnooi. Kwartaallikse speletjiesaande by die Kloofstraat sentrum, is definitief waarna ons uitsien wanneer ons weer mag.
Ons jaarlikse kerssangdiens en kersspel is 'n groot hoogtepunt en baie lekker manier om ons jaar mee af te sluit.